1. **sz. melléklet**

**PÉNZESZKÖZ - ÁTADÁSI MEGÁLLAPODÁS**

Amely létrejött:

egyrészről **Szombathely Város Önkormányzata** (székhelye: 9700 Szombathely, Kossuth Lajos u. 1-3., törzskönyvi azonosító szám: 733656, adószám: 15733658-2-18, képviseletében: Dr. Puskás Tivadar polgármester) mint **Átadó** (a továbbiakban: Átadó),

másrészről az **Aligátor Vízilabda Utánpótlás Sportegyesület** (9700 Szombathely, Varasd u. 14. képviselő: Juhász Tibor elnök) mint **Átvevő** (a továbbiakban: Átvevő)

között,

alulírott helyen és napon az alábbi feltételek szerint:

**I.**

**Előzmények**

1. Az Átadó 2015. február 27. napján támogatási megállapodást kötött a Belügyminisztériummal, amelyben az Átadó az 1826/2014. (XII. 23.) Korm. határozat (a továbbiakban: Korm. határozat) alapján 800.000.000 Ft**,** azaz nyolcszázmillió forint összegű, egyszeri jellegű, vissza nem térítendő támogatásban részesült Szombathely Megyei Jogú Város feladatainak biztonságos finanszírozása érdekében. A támogatási megállapodás és annak módosítása (továbbiakban együtt: támogatási megállapodás) jelen pénzeszköz-átadási megállapodás elválaszthatatlan 1. számú mellékletét képezi. Átvevő kijelenti, hogy a támogatási megállapodásban foglaltakat megismerte, és az abban foglalt, az Átadót terhelő kötelezettségek teljesítése érdekében az Átadóval együttműködik, és a támogatási megállapodásban foglalt, az Átadót terhelő feltételeket és kötelezettségeket magára nézve kötelezőnek fogadja el. Amennyiben az Átvevő ezen kötelezettségek bármelyikét megszegi, úgy az Átadót emiatt terhelő kötelezettségekért teljes egészében felel, azokért helytállni tartozik.
2. Az 1. pontban hivatkozott megállapodás elválaszthatatlan mellékletét képező adatlap 2.1. és 2.2. pontja szerint a támogatásból az Átadó 697.137.018 forintot a Szombathelyi Fedett Uszoda bővítési, felújítási munkái elvégzésének, valamint a Vízilabda Akadémia kialakításának TAO-s pályázati önerejéhez, továbbá 20.000.000 forintot az Uszoda bővítés és felújítás terveinek elkészíttetésére használ fel.
3. Az Átvevő a 2013/14. támogatási időszakot érintő látvány-csapatsport sportfejlesztési programot kíván megvalósítani, amelynek célja az Átadó többségi tulajdonában álló gazdasági társaság tulajdonában és üzemeltetésében álló szombathelyi Fedett Uszoda és Termálfürdő felújítása, illetve bővítése, valamint egy új, 33 méteres medence (Vízilabda Akadémia) kialakítása. Az AVUS a fenti sportfejlesztési programját (ügyszám: KE00209/2013/MVLSZ) a Magyar Vízilabda Szövetség KE00209/2013/MVLSZ-4 számú határozatával jóváhagyta, illetve 2015.07.08. napján kelt, KE00209/2013/MVLSZ-H2J számú határozatával a jóváhagyott sportfejlesztési program megvalósításának határnapját 2016. 06.30. napjáig meghosszabbította.
4. A felek tudomással bírnak arról, hogy a társasági adóról és az osztalékadóról szóló 1996. évi LXXXI. törvény értelmében a beruházást, felújítást az Átvevőnek kell – nyílt pályázat útján - megvalósítania, illetve üzembe helyeznie.
5. Átvevő jelen megállapodás aláírásával egyidejűleg nyilatkozik arról, hogy a sportfejlesztési program megvalósításához szükséges, TAO-s támogatási forrással rendelkezik, arra vonatkozóan külön támogatási megállapodást kötött. Átvevő egyúttal nyilatkozik arról is, hogy a TAO-s támogatási forráson túlmenően a sportfejlesztési program megvalósításához saját forrás is szükséges, amely jelen pénzeszköz-átadási megállapodás alapján kerül számára biztosításra.
6. Az 1. pontban írt támogatás átadására és felhasználására vonatkozóan a felek az alábbi megállapodást kötik.

**II.**

**A támogatás felhasználása**

1. Az I/2. pontban meghatározott támogatások összege, jelen pénzeszköz-átadási megállapodás mindkét fél általi aláírását követő 15 napon belül kerül az Átvevő részére utalásra az Átvevő FHB banknál vezetett 18203198-06015303-40010018 számú bankszámlájára.
2. A támogatás összegét Átvevő kizárólag a Szombathelyi Fedett Uszoda bővítése és felújítása terveinek elkészíttetésére, valamint a Szombathelyi Fedett Uszoda meglévő épületének korszerűsítésére, felújítására, használhatja fel.
3. Az Átvevő vállalja, hogy az I.3. pontban megnevezett sportfejlesztési programot 2016. június 30. napjáig megvalósítja, azaz a beruházás műszaki átadása ezen időpontig megtörténik. Szerződő felek rögzítik, hogy az Átvevő a jelen pénzeszköz-átadási megállapodás alapján biztosított támogatásokat a jelen szerződés aláírását követően teljesített kifizetések fedezetére legkésőbb 2016. július 31-ig használhatja fel. Az Átvevő köteles a támogatások felhasználásról ellenőrizhető, naprakész nyilvántartást vezetni.
4. Szerződő felek rögzítik, hogy a támogatások felhasználására kizárólag az Átvevő jogosult, a támogatások felhasználásának jogát tovább nem ruházhatja.
5. Az Átvevő vállalja, hogy a támogatások felhasználása során fokozott figyelemmel érvényesíti a vonatkozó államháztartási, számviteli jogszabályokat, a közbeszerzésekről szóló 2011. évi CVIII. törvény (a továbbiakban: Kbt.), a társasági adóról és az osztalékadóról szóló 1996. évi LXXXI. törvény, a közpénzekből nyújtott támogatások átláthatóságáról szóló 2007. évi CLXXXI. törvény, a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30.) Korm. rendelet továbbá jelen megállapodás előírásait.
6. Az Átvevő kijelenti, hogy megfelelő ismeretekkel rendelkezik az 5. pontban említett jogszabályi kötelezettségeiről. Az Átvevő tudomásul veszi, hogy amennyiben a részére átadott pénzeszköz felhasználása során a jogszabályokban előírt pályáztatási és egyéb kötelezettségének megsértésével jár el, úgy köteles a részére a jelen megállapodás alapján átadott pénzeszközt teljes egészében a jelen megállapodásban meghatározott kamatokkal együtt az Átadónak visszafizetni, valamint az egyéb jogszabályokban meghatározott egyéb jogkövetkezményeket is viselni.
7. Az Átvevőt jelen megállapodás alapján terhelő pénzügyi elszámolás a TAO jogszabályok szerint előírt elszámolások benyújtásával és azok elfogadásával tekinthető teljesítettnek. Az elszámolásokat és az azok elfogadásáról szóló igazolást az Átvevő köteles az igazolás kiállításától számított 15 napon belül az Átadónak megküldeni.
8. Az Átvevő tudomásul veszi, hogy a százezer forint értékhatárt meghaladó értékű, áru beszerzésére vagy szolgáltatás megrendelésére irányuló szerződést kizárólag írásban köthet. E bekezdés alkalmazásában írásban kötött szerződésnek minősül az elküldött és visszaigazolt megrendelés is. Az írásbeli alak megsértésével kötött szerződés teljesítése érdekében történt kifizetés összege az Átvevő tevékenység költségei között nem vehető figyelembe.
9. Átvevő jelen megállapodás aláírásával egyidejűleg nyilatkozik arról, hogy:

* köztartozással nem rendelkezik,
* nem áll adósságrendezési eljárás alatt,
* megfelel a rendezett munkaügyi kapcsolatok követelményeinek.

1. Átvevő tudomásul veszi, hogy a támogatás visszaigényelhető általános forgalmi adó (a továbbiakban: ÁFA) megfizetésére nem használható fel. Átvevő kijelenti jelen szerződés aláírásával, hogy jelen támogatás kapcsán ÁFA levonási jog nem illeti meg. Amennyiben az Átvevő rendelkezik ÁFA levonási joggal, a támogatási összeget a levonható ÁFA finanszírozására nem fordíthatja. Amennyiben az Átvevő jogállása változása miatt, vagy más okból fenti nyilatkozata ellenére a támogatás felhasználása során a fizetendő adójából rá áthárított, vagy az általa megállapított adót levonta, vagy a keletkező adóterhet másra áthárította, a levonásba helyezett, illetve áthárított és az Átadó által is támogatott általános forgalmi adó összegének megfelelő költségvetési támogatást köteles a jogosulatlanul igénybe vett támogatásokra vonatkozó szabályok szerint visszatéríteni.
2. Amennyiben Átvevő a Korm. határozat alapján átadott pénzeszköz révén kamatbevételhez jut, e bevételt köteles az Adatlapon meghatározott felhasználási cél érdekében felhasználni, az elszámolásokban ezt a bevételt kimutatni.
3. Átvevő vállalja, hogy a jelen pénzeszköz-átadással érintett vagyon eredeti rendeltetésének megfelelő használatát legalább a beruházás megvalósításától számított öt évig biztosítja.
4. Amennyiben a jelen pénzeszköz-átadással érintett létesítmény fenntartói joga megváltozik, úgy e tényt az Átvevő a fenntartói jog megváltozásáról szóló döntést követő 10 napon belül köteles az Átadó részére írásban bejelenteni.
5. Amennyiben a jelen pénzeszköz-átadással érintett létesítményt az Átadó engedélye nélkül átszervezi (azaz a 12. és 13. pontokban foglaltakat megszegi), úgy az átadott pénzeszközt az Átvevő köteles az államháztartásról szóló 2011. évi CXCV. törvény szerinti kamattal növelten visszafizetni.
6. A jelen pénzeszköz-átadással létrehozott/megszerzett, és az Átvevő tulajdonába kerülő vagyon a létrehozástól/megszerzéstől számított 10 évig csak kérelemre, az Átadó előzetes jóváhagyásával és a foglalkoztatási, szolgáltatási és egyéb kötelezettségek átvállalásával, átruházásával idegeníthető el, adható bérbe vagy más használatába, illetve terhelhető meg.
7. A 15. pont szerinti, a jelen pénzeszköz-átadással létrehozott/megszerzett vagyon elidegenítése a létrehozástól/megvásárlástól számított 10 éven belül csak abban az esetben lehetséges, ha az elidegenítést műszaki vagy szakmai okok teszik szükségessé, és az abból származó ellenértéket az Átvevő igazolható módon a jelen pénzeszköz-átadási megállapodásban meghatározott feladatokra fordítja.
8. Az Átvevő a részére átadott pénzeszközt igénybevételi kamattal növelten köteles visszafizetni, amennyiben:

* az ellenőrzés, a beszámolás során valótlan adatot szolgáltat, hamis bizonylatot nyújt be,
* nem biztosítja az ellenőrzésre jogosult szervek jogosítványának rendeltetésszerű gyakorlását,
* a pénzeszközt nem a jelen pénzeszköz-átadási megállapodásban előírt célra és feltételeknek megfelelően használja fel,
* számadási kötelezettségét nem megállapodásszerűen teljesíti,
* jelen pénzeszköz-átadási megállapodást egyebekben megszegi.

1. A visszamaradt, fel nem használt pénzeszközt az Átvevő a beszámolási határidőtől számított 30 napon belül az Áht. szerinti kamattal növelten köteles visszafizetni.

**III.**

**A Megállapodás megszűnése, megszegése és annak jogkövetkezményei**

1. Az Átadó a jelen megállapodás felmondására jogosult különösen, ha az alábbi esetek valamelyike bekövetkezik:

* amennyiben az Átvevőnek felróható okból a támogatás nem kerül felhasználásra 2016. július 31-ig;
* a I/3. pont szerinti támogatott cél teljesítése a II/3. pontban meghatározott határidőn belül bármilyen okból nem valósul meg;
* az Átvevő neki felróható okból megszegi a jelen megállapodásban foglalt, illetve más, támogatási jogviszonyhoz kapcsolódó jogszabályi kötelezettségeit, így különösen nem tesz eleget együttműködési, tájékoztatási vagy ellenőrzéstűrési kötelezettségének, és ennek következtében a támogatott tevékenység szabályszerű megvalósítását nem lehet ellenőrizni;
* az Átvevő a támogatási összeget jogszabályellenesen, nem rendeltetésszerűen, a jelen megállapodásban meghatározottól akár részben eltérő célra vagy eltérő módon használja fel;
* ha hitelt érdemlően bebizonyosodik, hogy a Támogatott a támogatás tartalmát érdemben befolyásoló valótlan, hamis adatot szolgáltatott;

1. Az Átadó a felmondási jogot az Átvevőhöz intézett írásbeli, egyoldalú nyilatkozattal gyakorolja. A felmondáshoz kapcsolódó jogkövetkezmények a nyilatkozat kézbesítésével állnak be.
2. Amennyiben az Átadó jelen megállapodást felmondja, úgy az megszűnik, és az Átvevő köteles a már kifizetésre került támogatást igénybevételi kamattal növelten, az államháztartásról szóló törvény végrehajtásáról szóló 368/2011. (XII.31.) Korm. rendelet (a továbbiakban: Ávr.) 94.§-ában foglaltak szerint visszafizetni az erről szóló értesítését követő 30 napon belül.
3. Amennyiben az Átvevő az erre vonatkozó felszólításban megjelölt határidő alatt visszafizetési kötelezettségét nem teljesíti, az Átvevő az Ávr. szerinti késedelmi kamatot köteles megfizetni.
4. Átadó az Átvevő részére jelen megállapodás alapján átadott pénzeszköz visszafizetésére és annak kamatai megfizetésére irányuló követelését beszedési megbízás alkalmazásával érvényesíti, amennyiben a fizetési felszólítás Átadó általi megküldését követően, az abban foglalt határidőn belül az Átvevő fizetési kötelezettségét nem teljesíti.
5. Amennyiben az Átvevő a részére jelen megállapodás alapján átadott pénzeszközt teljes egészében nem használja fel, úgy a fel nem használt összeget az Átvevő a beszámolási határidő napján az Áht. szerinti kamattal növelten köteles az Átadó részére visszafizetni.
6. Az Átvevő számlavezető bankja által érkeztetett felhatalmazása az Átadó azonnali beszedési jogának biztosítására a jelen szerződés 2. számú mellékletét képezi. Az Átvevő kijelenti, hogy a jelen szerződés aláírásakor a szerződés 2. számú mellékletében felsorolt fizetési számlákkal rendelkezik és vállalja, hogy számlavezető bankjánál bejelenti az Átadó beszedési megbízás benyújtására vonatkozó jogosultságát azzal, hogy ezen bejelentésének visszavonására csak abban az esetben jogosult, amennyiben az új számlavezető benyújtja felhatalmazását az Átadó részére.
7. Amennyiben az Átvevő Megállapodásban rögzített azonosító adataiban (pl.: székhely, számlavezető bank neve, fizetési számla száma) változás lép fel, azt köteles az Átadó részére a változás bekövetkezésétől számított 8 munkanapon belül, igazolható módon bejelenteni. Ennek elmulasztása a jelen megállapodás megszegésnek minősül. Ezen adatváltozások átvezetése a jelen megállapodás módosítását nem igényli. Ha az Átvevő fizetési számlájának a száma változik, az Átvevő köteles az Átadó részére megküldeni az új számlára vonatkozó, pénzforgalmi szolgáltató számára adott, és általa leigazolt (záradékolt), beszedési megbízás benyújtására szóló felhatalmazó levelet is.

**IV.**

**Ellenőrzés**

1. Átvevő jelen Megállapodás aláírásával kötelezettséget vállal arra, hogy a támogatás felhasználásának, illetve a felhasználás megvalósulásának ellenőrzését az Átadó részére lehetővé teszi.
2. Átvevő köteles az ellenőrzés lefolytatásához szükséges tájékoztatást és segítséget megadni, a kért dokumentumokat rendelkezésre bocsátani, a helyszíni ellenőrzést az Átadó vagy megbízottja részére lehetővé tenni.
3. Átvevő kötelezettséget vállal arra, hogy a költségvetési támogatási iratokat, valamint a támogatási összeg felhasználását alátámasztó bizonylatokat teljes körűen, és a támogatás elszámolását követő 5 naptári évig hiánytalanul megőrizni.

**V.**

1. A felek jelen megállapodást határozott időtartamra, 2016. július 31. napjáig kötik.
2. A jelen megállapodásban nem szabályozott kérdésekben a Ptk. rendelkezéseit kell alkalmazni.

A felek a jelen módosítást, mint akaratukkal mindenben megegyezőt, jóváhagyólag aláírták.

**Szombathely, 2015. szeptember „ ”**

………………………………………….. ……………………………………………

/: Dr. Puskás Tivadar :/ /: Juhász Tibor :/

polgármester elnök

az Átadó képviseletében az Átvevő képviseletében